Oito mil familias galegas no exterior en situación de precariedade contarán con ayudas da Xunta – Galicia 24 Horas\nOito mil familias galegas no exterior en situación de precariedade contarán con ayudas da Xunta\nBy Redacción on 22 enero, 2015 Comentarios desactivados en Oito mil familias galegas no exterior en situación de precariedade contarán con ayudas da Xunta\nCumprindo o compromiso realizado ante os representantes da diáspora, a Secretaría Xeral da Emigración ten adiantado en todo o posible os prazos administrativos para a convocatoria das axudas económicas individuais a residentes no Exterior para o ano en curso, que hoxe publica o Diario Oficial de Galicia.\nEn consonancia co compromiso establecido polo Presidente Feijóo ao respecto de manter e blindar o investimento en materia social, Emigración axuda así a paliar as necesidades básicas de subsistencia e atención socio sanitaria dos galegos en situación económica máis delicada, e realiza a achega de fondos coa maior axilidade posible. O prazo para a presentación das solicitudes é de 40 días, polo que finaliza o 3 de marzo; e o obxectivo que se marca para este ano a Secretaría Xeral é resolver tódalas solicitudes no primeiro semestre.\nTrátase do principal investimento que realiza o departamento que dirixe Antonio Rodríguez Miranda, o máis relevante no aspecto de dotación económica e tamén de relevancia social. A convocatoria realízase en réxime de concorrencia non competitiva, dirixida aos emigrantes de orixe galega, e a determinados familiares residentes no estranxeiro, que acrediten atoparse en situación de alta precariedade económica.\nEsta actuación da Secretaría Xeral da Emigración alivia a situación de case oito mil familias galegas no Exterior cada ano, e a consolidación da cifra destinada a estas axudas, dous millóns de euros, é unha nova mostra da aposta do Goberno galego polo investimento social. O montante supón asemade en torno á terceira parte parte do orzamento efectivo (presuposto total agás Persoal) do que dispón Emigración.\nO grao de dependencia, a gravidade das enfermidades e os seus tratamentos, os ingresos económicos, e a idade do solicitante, así como as cargas familiares, son os criterios básicos de valoración. Poderán ser beneficiarias destas subvencións as persoas que demostren carecer de rendas, ingresos ou patrimonio suficientes para a subsistencia, e cumprir os requisitos de necesidade estipulados en de cada tipo de axuda. A convocatoria abrangue sete tipos de axuda.\nAdemais destas axudas económicas individuais, o Diario Oficial de Galicia publicará de maneira inminente outras ordes para a achega de recursos aos residentes no Exterior. Así, en breve sairán convocadas as axudas para feitos de urxente atención no retorno, é dicir, achegas ocasionais para emigrados, en risco de exclusión, que desexen volver ao territorio galego.\nCo obxectivo de fomentar o investimento de coñecementos e capital na Galicia territorial por parte da poboación que acaba de retornar ou está a piques de o facer, publicaranse tamén en breve as axudas ao retorno emprendedor, nova liña posta en marcha pola Secretaría Xeral da Emigración en 2013.\nA estas achegas para investimento social súmanse as que realiza o departamento que dirixe Rodríguez Miranda para coidados sanitarios e sociais a través das comunidades galegas no Exterior e entidades colaboradoras, especialmente nos países onde os sistemas de protección social son máis febles. A través delas, aténdense as necesidades de milleiros de galegas e galegos emigrantes, a maioría de avanzada idade, e en situación de alta precariedade.\nOito mil familias galegas no exterior en situación de precariedade contarán con ayudas da Xunta added by Redacción on 22 enero, 2015


Inmobilismo – Cousas de Imeneo\nO pobo catalán, representando no Parlament, aprobou unha reforma do Estatut. Este, á súa vez, aprobouse nas Congreso do Deputados. E por se fora pouco, o pobo catalán refrendou favorabelmente nas urnas o texto estatutario. E despois de todo este proceso que se cumpriu escrupulosamente, o Tribunal Constitucional, catro anos despois de presentar recurso o PP, rebaixa notabelmente o aprobado nas urnas por todos os cataláns.\nO que máis chama a atención neste situación non é a rebaixa do Tribunal Constitucional, é o inmobilismo dos poderes do Estado, que viven ancorados nunha constitución que ten 32 anos, cando a situación do Estado Español é moi distinta a de 1978. Por citar algún exemplo, na Constitución dise que o Estado ten competencia exclusiva en “divisas, cambio e convertibilidade“, cando hoxe todos sabemos que xa non é así, logo da entrada na UE e do Euro.\nO Estado Español algo máis de 30 de democracia sobre o papel, pero na práctica os resortes do Estado seguen a estar manexados por persoas do antigo réxime, que retorcen as leis e a vontade dos pobos para manter o statu quo -e os seu tamén-.\nPrevious Post A cara e a cruz\nNext Post Ni roja ni güalda


Arrancan os primeiros obradoiros para maiores da @depo_es - Vigo al minuto\nO vindeiro mes de setembro botan a andar os primeiros obradoiros do programa ‘Depo en Marcha’, impulsado pola Deputación de Pontevedra para fomentar o envellecemento activo e mellorar a calidade de vida das persoas maiores da provincia.\nNos primeiros días de setembro comezan 20 obradoiros en 13 concellos, pero en total ata finais de ano desenvolveranse 160 talleres, dos que se benefician asociacións de maiores, pensionistas e xubilados da provincia que participaron nesta convocatoria.\nEn Vigo, a Asociación Nosa Terra de Alcabre dá comezo ao obradoiro ‘Manexo da ansiedade e do estrés’; a Asociación Nevox inicia un taller de ioga; a Asociación de Veciños de Coruxo comeza un obradoiro de ‘Manualidades variadas’; e a Asociación de Veciños de San Roque o taller de ‘Ximnasia de Mantemento’. No municipio de Pontevedra, a Asociación Chan do Monte abre o curso de ‘Pilates’; a Agrupación de Pensionistas e Xubilados de CCOO comeza ‘Plantas Medicinais’; e no Centro Sociocomunitario de Pontevedra impartirase ‘Zumba’.\nEn Silleda darán comezo dous obradoiros, a asociación de Cortegada-Avecuco inicia ‘Ximnasia de mantemento’, mentres que a asociación de Laro comeza con ‘Xogos Tradicionais’. A Agrupación Xunco de Salceda de Caselas imparte un taller de ‘Conservas Artesanais’, a Asociación Peñaflor de Barro realiza ‘Pandeireta e Canto Popular’, a Asociación Adapta de Ponteareas fará un curso de ‘Informática avanzada’ e a Asociación de Veciños O Cabalo de Pazos de Borbén inicia ‘Arte Floral’.\nA Asociación de Veciños de Soutoxuste “Eixo” en Redondela abre o taller de ‘Informática iniciación’, a Asociación San Martiño de Borreiros de Gondomar comeza tamén ‘Informática iniciación’, na Estrada a Asociación de Veciños da parroquia de Orazo fará un curso de ‘Zumba’, a Asociación de Prexubilados e Xubilados de Viascón en Cotobade inicia ‘Ximnasia de Mantemento’ e en Nigrán a Asociación Parada do Miñor de Nigrán abre o curso de ‘Pilates’. En Mos comezan dous obradoiros, a Asociación de Veciños de Dornelas con ‘Ioga’ e a Asociación de Guizán con ‘Ximnasia de Mantemento’.


Luís Bará: “Sen autogoberno non pode haber máis benestar” - Novas - BNG - Bloque Nacionalista Galego\nActo público na Estrada\nbng 23 Sep 2016 ás 11:21\nGalegas2016 Luis Bara A Estrada\nO número 1 da lista do BNG por Pontevedra asegurou hoxe en A Estrada que Galiza precisa xestionar os seus recursos para garantir servizos públicos de calidade\nAsegurou que o BNG é chave para evitar a maioría absoluta de Feijóo\n“Sen autogoberno non pode haber máis benestar”. Así o dixo o candidato do BNG pola provincia de Pontevedra, Luís Bará, hoxe no mitin de A Estrada, onde asegurou tamén que o nacionalismo “significa máis democracia, máis equidade e máis benestar”. “Galiza precisa xestionar os seus recursos, ter a chave dos cartos, un financiamento e unha fiscalidade propia para garantir servizos públicos de calidade e decidir cales son as súas prioridades”, asegurou.\nCoa necesidade de maior decisión para o país como bandeira, Bará destacou que se as empresas establecidas en Galiza pagasen o imposto de sociedades no país, así como outros tributos, as arcas galegas poderían ingresar ata 3.000 millóns de euros ao ano. Tamén destacou a aposta do BNG por unha nova banca pública galega e a reformulación dos instrumentos de crédito, adoptando medidas para que o aforro galego reverta en crédito e investimento no país. “Hai que derrotar a submisión a Madrid, ás políticas centralistas da dereita e da esquerda. Hai que consumir produtos políticos do país, orixinais, propios, sen adulterar... Non franquicias de partidos que non poden nin queren defender os intereses dos galegos”, asegurou Bará.\nNeste sentido, o candidato asegurou que a única alternativa nacionalista de esquerdas parar Galiza está no BNG “A candidatura da Marea leva nos cinco primeiros postos por Pontevedra a catro persoas de Podemos e unha de Izquierda Unida, polo tanto non hai ningunha opción de que representen o sentimento das persoas que son nacionalistas e galeguistas e de esquerdas”, afirmou.\nAdemais de por este argumento, Bará pediu o voto para o BNG asegurando que é a chave para evitar a maioría absoluta de Núñez Feijóo. Destacou que a formación nacionalista está a disputar o último escano en cada unha das provincias galegas co Partido Popular. “O BNG é un voto útil, servirá para permitir o cambio no goberno galego, levar adiante outras políticas e abrir un tempo novo”, asegurou.\n“O BNG conseguiu resintonizar coa sociedade, e eses votantes que volven a votar BNG, eses votantes que están cansos e desilusionados coas políticas que permitiron darlle unha nova vida política a Rajoy... Eles serán co seu voto ao BNG os que permitan que en Galiza se poña fin a sete anos de ‘xestoría Feijóo’”, finalizou.


O pequeno comercio amosa forza cunha impactante campaña\nNovasO pequeno comercio amosa forza cunha impactante campaña\nHoxe, xoves 8 de novembro, estase a producir un feito histórico na nosa zona de influencia xa que as asociacións de empresarios de Boiro, A Pobra, Noia, Padrón, Rianxo e Riveira (que representan a preto de 1.000 empresas) imos a poñer en marcha unha campaña conxunta para concienciar da importancia do pequeno comercio na economía local.\nCampaña á que de xeito espontáneo sumáronse a ultima hora asociacións de toda Galicia (Vilagarcía, Caladas e Cuntis) e comerciantes de xeito individual tamén de toda a comunidade.\nSerá a primeira campaña deste tipo que aglutina a tantos negocios e prevese un seguimento maioritario por parte do sector.\nA campaña ten lugar simultaneamente en tódalas localidades mencionadas durante toda a xornada do xoves 8 e o obxectivo é poñer de manifesto a importancia do comercio local escenificando como se vería o pobo sen comercios, bares, restaurantes e resto de negocios situados nas rúas.\nOs negocios amañeceron cos escaparates tapados simulando estar pechados e luciron carteis cos seguintes lemas:\nIsto é un pobo sen comercio.\nXuntos conseguimos que o pobo teña vida.\nGrazas a ti o pequeno comercio é mais grande.\nContigo o comercio local é posible.\nSomos moito + que comercio.\nAsí mesmo, ás 19:00 horas os establecementos participantes pecharán e apagarán as luces dos escaparates para (in)visibilizar un pobo sen comercio.\nAs patronais remitimos unha carta a cada un dos concellos onde pedimos que se sumen a esta iniciativa apagando parte do alumeado público das zonas mais comerciais.\nComo indicamos o obxectivo da campaña é poñer en valor o traballo dos comerciantes das nosas localidades, amosar a unión do pequeno comercio, visibilizar e reflexionar sobre como sería unha localidade se faltaran os pequenos negocios.\nUn pobo sen comercio I\nUn pobo sen comercio II\nUn pobo sen comercio III


Boletín de subscrición da revista Tempo exterior | IGADI.org\nBoletín de subscrición da revista Tempo exterior\nA partir do número 20, un monográfico dedicado a China, Tempo exterior deixa de publicarse integramente en versión dixital co obxecto de fomentar o aumento das subscricións á súa versión en papel, única maneira de asegurar a súa supervivencia presente e futura en condicións axeitadas.\nSolicitamos aos interesados en seguir accedendo aos seus contidos que se subscriban, decisión que será moi apreciada polo IGADI polo que supón de confianza e expresión de apoio ao seu labor e obxectivos.\n[Máis información en: info@igadi.org]\nDesexo subscribirme a “Tempo Exterior”, a partir do número:\nque abonarei mediante: * - Select -Talón nominativo adxuntoTransferencia a ABANCA: 2080 5015 61 3040014108Domiciliación bancaria\nIndique o número de subscricións anuais que desexa e a cantidade de números soltos.\nTeña en conta que o prezo depende do lugar de envío:\nPrezo para España\nSubscrición anual: 15 €\nNúmero solto: 10 €\nPrezo para o estranxeiro\nSubscrición anual: 25 $\nNúmero solto: 15 $\nDomiciliación bancaria (se procede)\nSr/a. director/a do/da Banco/Caixa:\nAutorizo a esa entidade para que se carguen na conta referenciada\nNúmero de conta (entidade-sucursal-dc-nº de conta):\nos recibos que o IGADI librará a meu nome.\nEn, ..... a ................ de 20....::\nNome e sinatura:\nImprimir e enviar a:\nIGADI (Instituto Galego de Análise e Documentación Internacional)\nAvda. Joselín, 7 P3 4B, 36300 Baiona (Pontevedra) Galicia (España)\nNota: En caso de domiciliación bancaria, de non consignar completamente os datos bancarios, a subscrición non se fará efectiva.


O alcalde de Vigo transmitiu este xoves o seu pésame e o de toda a cidade á familia e amigos do maxistrado Antonio Romero, falecido nas últimas horas aos 90 anos. “Foi un home moi especial, cun excepcional sentido da xustiza, do honor e da honra”, destacou Caballero.\n“É un orgullo para a cidade que Antonio Romero fose de Vigo, porque foi un home tan especial, tan importante e excepcional con tanto sentido da xustiza, honor e honra, que o converten nunha personaxe dificilmente repetible”. Así se referiu este xoves o alcalde, Abel Caballero, a Antonio Romero Lorenzo, ex decano dos Xulgados de Vigo e ex maxistrado do Tribunal Superior de Xustiza de Galicia e do Supremo, falecido o pasado martes aos 90 anos.\nEn rolda de prensa, o rexedor destacou “a súa vocación pola xustiza” e cualificou como “unha grande honra” darlle o título de Vigués Distinguido no ano 2013. “Pésame a súa familia e agarimo de toda a cidade, nós estamos tamén co sentimento da súa marcha, permanece na nosa memoria e segue con nós, sempre será vigués e Vigués Distinguido con todo o merecemento”, sinalou Caballero.\nOriundo de Santiago de Compostela, Antonio Romero licenciouse pola Facultade de Dereito da Universidade de Santiago, ingresou na carreira xudicial en 1957, ascendendo á categoría de maxistrado en 1974. Tiña a Cruz de San Ramón de Peñafort e foi maxistrado tanta da sala de goberno do Tribunal Superior de Xustiza de Galicia como do Tribunal Supremo.\nDesenvolveu unha longa traxectoria corno maxistrado decano de Vigo, sendo ao mesmo tempo profesor asociado na Universidade de Vigo, e profesor colaborador da Escola de Práctica Xurídica no Colexio de Avogados de Vigo.\nA súa proposta como Vigués Distinguido foi presentada polo maxistrado decano dos Xulgados de Vigo, Germán Serrano, acompañado de numerosas sinaturas pertencentes á cidadáns vigueses relacionados co mundo do Dereito e a Administración de Xustiza.


Esta vindeira fin de semana celébrase na cidade de Tui a festividade de San Roque que goza de grade sona na bisbarra; a entusiasta comisión das festas de San Roque e San Bartolomeu editou un programa no que figura o seguinte artigo que deseguido reproducimos. O ARCO DA FESTA DE SAN ROQUE As festas populares, como estas de San Roque e San Bartolomeu, posuen unha longa tradición. Así, Avila y La Cueva infórmanos que xa no ano 1681 o bispo tudense Frei Simón García Pedrejón “mandó a suplicas de la Justicia y Ayuntamiento de Tui que el día de San Roque, 16 de agosto, se guardase a lo subcesivo por día festivo en la ciudad y aldeas de Pazos de Reis y Randufe (...) y empezó este precepto el 16 de agosto de aquel año”. A devoción a San Roque está case sempre vencellada á peste, pois este santo tiña sona de protector fronte a estes terribles sucesos, consecuentemente o seu culto está amplamente espallado e congregaba a moreas de xente. Aínda na actualidade a procesión de San Roque é, posi\nEste artigo foi publicado recentemente na revista "Pregón" que editou o Concello de Ponteareas co gallo das festas do Corpus Christi 2009 AGUSTIN RODRIGUEZ BAHAMONDE, un liberal nas Cortes de Cádiz A celebración ao longo deste ano do Bicentenario da Guerra da Independencia na nosa terra ten contribuido a recuperar a memoria deste importante acontecemento que, conservado na memoria popular con grande vigor, reclamaba unha atención dos historiadores que afortundamente ten acadado. A vila de Ponteareas tamén presenciou o paso das tropas napoleónicas e moitos dos veciños desta xurisdicción sofriron intensamente os desmanes dos ocupantes. Ás xentes do Condado e A Paradanta cábelles a honra de ser os primeiros en presentar batalla directa contra as tropas comandadas polo mariscal Soult na ponte de Mourentán. Os labregos e paisanos comandados polo Abade de Vilar, D. Mauricio Troncoso de Lira e Soutomaior dificultaron o paso dos reximentos franceses cara Ourense e\nNo pasado número do semanario "A Nosa Terra", de 23 de xullo, figuraba na sección "Visitar" unha pequena reportaxe sobre a nosa cidade; a vocación de Tudensia é tamén recoller estas achegas sobre Tui que poden pasar inadvertidas para moitos dos nosos lectores. Tui, a capital da fronteira Non é mala idea botar a andar unha fin de semana por Tui, capital dunha daquelas provincias que facían de Galiza un puzzle de sete pezas. Habitada dende o paleolítico, esta cidade pasou polas mans dos Grovios, foi habitada polos homes dos castros, logo polos romanos e mais tarde polos suevos. Fundada e refundada por moitos, segundo quen conte a lenda, foi tamén berce de moitos reis. Dende Witiza até dona Urraca, suevos, visigodos e incluso árabes, camiñaron por riba destas pedras polas que hoxe camiño eu. Houbo un tempo, tamén agora inconcibible, no que o río non era fronteira. A unidade mantívose até o século XII, até que Portugal se converte en reino independente e tamén en ini


Samsung actualiza a familia J cos Galaxy J4+ e Galaxy J6+ – Mallando no Android\nAutor Iago Varela Martínez O día 3 Outubro, 2018 Non hai comentarios\nSamsung anunciou a semana pasada a chegada de dous novos terminais de gama entrada, a serie J, que chegan para complementar a familia de dispositivos Android da compañía nunha gama de prezo máis axustada. Falamos dos novos Galaxy J4+ e Galaxy J6+.\nO Galaxy J4+ está equipado cunha pantalla de 6 polgadas con resolución 720 x 1480 píxeles, e no seu interior alberga un procesador de catro núcleos a 1,4 GHz, que poderá estar acompañado de 2 GB de RAM con 16 GB de memoria interna ou a combinación 3 + 32 GB, en calquera dos casos ampliábeis mediante tarxetas microSD de até 512 GB.\nNo apartado fotográfico temos unha cámara principal de 13 megapíxeles, cuxo punto forte é a focal de f/1.9. Do outro lado, na parte dianteira temos unha cámara de 5 megapíxeles con f/2.2. Completando a ficha de características temos NFC, unha batería de 3.300 mAh de capacidade e Android 8.1 Oreo aderezado con Android Experience.\nDo outra banda temos o J6+, un terminal moi semellante ao J4+ pero algo máis ambicioso. As semellanzas entre ambos dispositivos son moitas, polo que só nos centraremos nos cambios, que son os seguintes:\nEn canto ás opcións de almacenamento temos dúas versións, 3 + 32 GB ou 4 + 64 GB, para memoria RAM e interna, respectivamente.\nNo apartado fotográfico, a cámara principal pasa ser dobre, mantendo a cámara primaria igual ca no J4+ pero engadindo un segundo sensor de 5 megapíxeles.\nSensor de pegadas dixitais lateral.\nDúas alternativas para gama básica de Samsung\nComo pode verse, sorprende a existencia destes dous terminais como modelos diferentes, xa que realmente deberían ter sido presentados como versións diferentes dun mesmo modelo, xa que son máis as semellanzas entre eles que as súas diferenzas.\nSamsung decidiu integrar un procesador sinxelo, pero suficiente para as usuarias que só usan o móbil para manterse en contacto e redes sociais, pero a cambio mellora notabelmente aspectos como a cámara, ou a integración de NFC para achegar o pago móbil a todas as gamas de produto.\nAmbos trebellos chegan esta mesma semana ao mercado no noso país a través das canles habituais da marca. O J4+ custará 189 euros, mentres que o J6+ poderase mercar por 239 euros.


TARTARUGAS DE PANXÓN: mayo 2010\nO pasado venres 14 de Maio, celebramos a Festa das Letras Galegas. Este ano adicóuselle o escritor Uxío Novoneira. Descubrimos a obra deste autor, escribimos, cantamos en galego e fixemos unha gran festa.As tartarugas vermellas e verdes fixemos o traxe típico de baile galego e as tartarugas azuis fixemos pandeiretas de cartón. Mirade que ben o pasamos.\nEXCURSIÓN Ó MUSEO MARCO\nO pasado martes 4 de mayo estivemos no Museo MARCO de Vigo. Fumos de excursión coas Escolas de Priegue e Camos e pasamos xenial. Vimos unha exposición de fotografías e fixemos un taller de reciclaxe sobre os animais das Terras Polares.\nPublicado por Tartarugas de Panxón. en 10:36 1 comentario:\nPinchos e zume de froitas\nAs Tartarugas verdes fixemos unha merenda divertida e moi sana.\nZume de froitas (laranxa e fresa) e brochetas de froitas. Coas froitas da merenda e a froita que a profe trouxo fixemos unha rica merenda. Mercamos con diñeiro de xoguete na nosa tendiña, lavamos a froita, a cortamos e a licuamos.\n- VIDEO PRAXIAS -\nOS NEN@S DE 3 ANOS, FIXEMOS COA PROFE RAQUEL UN VIDEO DE PRAXIAS PARA QUE OS EXERCICIOS FORAN MÁIS DIVERTIDOS. ESTE É SÓ O PRIMERIO, ESPERAMOS FACER ALGÚN MÁIS. PASÁMOLO XENIAL!!!\nPublicado por Tartarugas de Panxón. en 9:06 No hay comentarios:


Os nosos proxectos – GALIPAD CONSULTING\nDende o nacemento de Galipad, fomos atesoramos unha ampla experiencia no deseño, coordinación, execución e outsourcing para a xestión de diferentes proxectos que relacionamos a continuación:\nProxecto “Implantación da Norma OHSAS 18001:2007 “ para 22 empresas galegas asociadas á Federación Galega de Parques Empresariais (FEGAPE) en colaboración coa Consellería de Industria, Emprego e Economía (ano 2016).\nProxecto “Estudo Técnico sobor da maquinaria de movemento de terra en relación con aspectos críticos (vibracións, golpes e esmagamentos) en materia de prevención de riscos laborais” para a Asociación de Transportistas e Excavadores de Pontevedra (ASEXTRA). Ano 2016\nProxecto “Implantación da nova ISO 9001:2015“ na empresa ADE-NORT SL (ano 2016).\nProxecto “Organización da Iª Feira do Pan do Porriño“, para a Asociación de Comerciantes e Industriais do Porrilño (ACIPOR). (ano 2016)\nProxecto “Certificación de Calidade Pan do Porriño” para a Asociación de Comerciantes do Porriño e Asociacion de Panadeiros do Porriño (ano 2016)\nProxecto “Redeseño de imaxe empresarial” Construcciones Cachada SL (ano 2016)\nProxecto “Implantación da nova ISO 9001:2015“ na empresa ADRINER SL (ano 2016).\nProxecto “Implantación da Norma OHSAS 18001:2007 “para 11 empresas galegas asociadas á Federación Galega de Parques Empresariais (FEGAPE) (ano 2015)\nProxecto “Pesquecoles” para a Organización de Productores Pesqueiros de Productos Conxelados (OPPC-3) para o fomento do consumo de peixe entre escolares a través do portal www.pesquecoles.com e a App móvil “pesquecoles” para Android e IOs. (OPPC-3) (ano 2015)\nProxecto: “Xestión da Comunicación do Centro Comercial Aberto (MOREA)” da Asociación de Comerciantes e Industriais do Porriño (ACIPOR). Ano 2015.\nProxecto: “A xestión da I+D+i como factor de competitividade empresarial. A norma UNE 166002:2007” para a Federación Galega de Parques Empresariais (FEGAPE) coa apoio do IGAPE. (ano 2015)\nProxecto: Memoria Anual 2014 do Fondo Galego de Garantía Agraria (FOGGA). (ano 2015)\nProxecto: “Guía de Boas Prácticas Ambientais para a Flota de Palangre de Superficie” para a Organización de Palangreiros Guardeses (ORPAGU). (Ano 2015)\nProxecto: “Curso de Formación e implantación de Sistemas Integrados de Xestión da Calidade, Medio Ambiente Prevención de Riscos Laborais en empresas galegas” para a Federación Galega de Parques Empresariais (FEGAPE) coa apoio do programa Proxectos Colaborativos de Formación IG212 do IGAPE (ano 2015) para 10 empresas galegas.\nProxecto: “Curso de Formación e implantación de Sistemas de I+D+i en empresas galegas” para a Federación Galega de Parques Empresariais (FEGAPE) coa apoio do programa Proxectos Colaborativos de Formación IG212 do IGAPE (ano 2015) para 10 empresas galegas.\nProxecto: Plan de Actuación do Fondo Galego de Garantía Agraria (FOGGA). (ano 2015)\nProxecto: “Portal Exportar en Galego (www.exportarengalego.gal): Unha iniciativa para a mellora das relacións económicas entre Galicia e os paises de lingua portuguesa” para a Federación Galega de Parques Empresariais (FEGAPE) coa apoio da Secretaría Xeral de Política Lingüísitca da Xunta de Galicia. (ano 2015)\nProxecto: “Curso de experto en Xestión Enerxética” para o Concello de Salceda de Caselas (ano 2015).\nProxecto de “Deseño e adaptación de normativas dependentes da área de Comercio” do Concello de Pontevedra (ano 2014-2015)\nProxecto: “Curso de experto en Xestión da Calidade e do Medio Ambiente“ para o Concello de Salceda de Caselas (ano 2014).\nProxecto: ““NORMAINNOVA II: Implantación e certificación de Sistemas de I+D+i en pemes galegas” e “OPTIMIZA II: Metodoloxías Lean e Kaizen de optimización de costes na empresa” para a Federación Galega de Parques Empresariais (FEGAPE) coa apoio do programa INNOEMPRESA do IGAPE (ano 2014)\nProxecto: “Estudo sobre os riscos da voz no sector do ensino non reglado. Análise das condicións laborais, propostas de mellora e deseño de instrumentos para a mellora” de CECAP GALICIA, Federación Galega de Empresas de Formación. (ano 2014)\nProxecto: “Terceira Campaña de Promoción del Marujito (Patagonotothem Ramsayi)” de la Asociación Nacional de Armadores de Buques Congeladores de Pesca de Merluza (ANAMER) (ano 2014)\nProxecto “Implantación da Norma OHSAS 18001:2007 “para 5 empresas galegas asociadas á Federación Galega de Parques Empresariais (FEGAPE) (ano 2014)\nProxecto: “Primeira campaña de promoción de la Quella (Prionace glauca)“, coa Asociación Nacional de Buques de Palangre de Altura (ANAPA) (ano 2014)\nProxecto: “Apoio no deseño do Plan Estratéxico 2014-2017″ da Cámara de Comercio, Industria e Navegación de Tui (ano 2014)\nProxecto “Plan de segregación e valorización económica de residuos industriáis do Polígono Industrial do Salnés“, para a Asociación de Empresarios do Polígono Industrial do Salnes – Sete Pías , co apoio da Xunta de Galicia (ano 2013).\nProxectos “NORMAINNOVA I: Implantación e certificación de Sistemasd e I+D+i en pemes galegas”, “OPTIMIZA I: Metodoloxías Lean e Kaizen de optimización de costes na empresa” e “BRANDING PEME: Deseño de Novo producto para pemes galegas” para a Federación Galega de Parques Empresariais (FEGAPE) coa apoio do programa INNOEMPRESA do IGAPE (ano 2013)\nProxecto de implantación da Norma OHSAS 18001:2007 para 5 empresas galegas asociadas á Federación Galega de Parques Empresariais (FEGAPE) (ano 2013)\nProxecto “idescartes.com” para a realización dunha campaña estatal de promoción de especies descartadas da pesca para a Asociación Nacional de Buques Congeladores de Pesca del Gran Sol (ANASOL) (ano 2013)\nProxecto “Exportar en Galego“, para a Federación Galega de Parques Empresariais (FEGAPE) e a Secretaría Xeral de Política Lingüística da Xunta de Galicia, para a realización dunha “Guía de apoio á internacionalización da empresa galega nos paises de lingua portuguesa” e a promoción uso do galego nos procesos de internacionalización (ano 2013)\nProxecto de deseño e adaptación de normativas dependentes da área de Urbanismo do Concello de Pontevedra (ano 2013)\nProxecto de implantación da Norma OHSAS 18001:2007 para 6 empresas galegas asociadas á Federación Galega de Parques Empresariais (FEGAPE) (ano 2012)\nCampaña “O galego, chave para os teus negocios no mundo“ da Federación Galega de Parques Empresariais (FEGAPE) e a Secretaría Xeral de Política Lingüística da Xunta de Galicia para a promoción do uso do galego nos procesos de internacionalización (ano 2012)


LICEO DE OURENSE: CONFERENCIA DEL PROFESOR PAULINO IZQUIERDO\nO pasado xoves 10 de marzo, nunha actividade convocada pola Sección de Arte e Historia, tivo lugar unha Conferencia do Profesor Paulino Izquierdo, que nos falou dos "Celtas e o seu legado". O acto estivo presentado polo directivo do Liceo Xan Fonseca, quén fixo unha pequena introdución do Profesor, do que ademáis é un bo amigo.\nO Profesor Izquierdo que definiu os Celtas como valentes, deu datos que aseguran a súa presencia en Galicia, por contra do que algúns historiadores nos quere negar.\nAsí por exemplo nos contou as coincidencias do inicio "gal" como País de Gales, Os Galos, Galatasaray. Tamén nos dixo que vestian con capas negras e vestido de lino, que comían pan de bellotas, ou que como querían sen uns tipos aguerridos lle puñan multas por ser gordos.\nEn fín unha magnífica conferencia que nos achegou á importancia dos Celtas na nosa historia, con feitos e costumes algunas delas que chegan ata os nosos días, coma por exemplo a salazón do porco.


Asesoramento técnico. Visitas ás explotacións gandeiras. Progando\nInicio Servizos Asesoramiento técnico\nPor como se elaboran as mesturas en Progando®, é imprescindible que haxa técnicos que visiten as explotacións para facerse cargo do tipo de gando que hai na corte (nivel produtivo medio do rabaño, estado de carnes dos animais…), así como da cantidade e tipo de forraxes dos que dispón a explotación. Para o desenvolvemento deste punto véuselle dando unha grande importancia a todo o relativo á analítica de forraxes das explotacións.\nProgando® participou activamente, xunto co Centro de Investigacións Agrarias de Mabegondo e o Ligal, en proxectos de investigación para a caracterización das forraxes (silo de millo e herba) e a adecuación das ecuacións de regresión para a analíticas destas forraxes vía NIRs (Near Infrared Spectroscopy).\nUnha vez tidos en conta os criterios anteriores procédese á formulación da ración, para o que o factor custe das materias primas será determinante á hora da súa composición.\nEstas visitas dos técnicos ás explotacións serán periódicas e a ración será modificada cada vez que o técnico o considere oportuno debido ás variacións na ración forraxeira ou nos prezos das materias primas que compoñen o concentrado.


Mariña Patrimonio: 2014/05\nRoteiro pola Mariña Central\nMariñaPatrimonio e a asociación cultural Roxín Roxal de Paderne (A Coruña), estamos a organizar un roteiro pola Mariña Central para os vindeiros días 7 e 8 de xuño e que vai contar coa seguinte programación:\nÁs 11h. visita guiada en San Martiño de Mondoñedo. Posteriormente subida a A Frouxeira e a continuación visita ao castelo de Castro de Ouro.\nPola tardiña subida ao Chao do Padorno para visitarmos O Dolmen e o Prado das Chantas. O desprazamento farase en coches particulares e cada un levará a súa comida.\nO prezo da actividade é de 4€ para non socios/as e 3€ para socios/as.\nÁs 10h. visita guiada na catedral, no museo e na vila de Mondoñedo; visita que rematará na Ponte do Pasamento. A continuación terá lugar un xantar de confraternidade na Casa da Penela (15€).\nÁ tardiña remataremos este roteiro cunha visita guiada á Fortaleza de Tovar. Nesta xornada os desprazamentos tamén se realizarán en coches particulares.\nO prezo desta actividade, exceptuando o xantar, custará incluíndo as entradas 8€ para non socias/os e 7€ para socias/os.\nPara se apuntar teléfonos 616815120 / 654173637 ou en mr.patrimonio@gmail.com\nA data límite de inscrición é o 5 de xuño.\nPublicada por MARIÑA PATRIMONIO à(s) 03:37 Sem comentários:\nA TUMBA DA PRAIA DE BARREIROS, NOVO XACEMENTO ARQUEOLÓXICO.\nA Xunta inclúe no inventario de xacementos arqueolóxicos a tumba medieval localizada na praia de Coto, Barreiros (Lugo), trala solicitude realizada por MariñaPatrimonio.\nO Servizo de Patrimonio da Xunta de Galiza incluíu no Inventario de xacementos arqueolóxicos a tumba labrada na rocha, de época medieval e que foi descuberta por un veciño de Ribadeo na praia de Coto, concello de Barreiros.\nMariñaPatrimonio solicitara o pasado mes de abril a Patrimonio a súa inclusión ao considerar que se trataba dun novidoso e importante sitio arqueolóxico que cumpría documentalo, dalo a coñecer e protexelo.\nA sepultura está situada a 900m da capela de San Bartolo e probablemente exista entre ambas algunha relación.\nComo se sabe, a toponimia está moi asociada aos xacementos arqueolóxicos e, aínda que na actualidade non se rexistre ningún nome no lugar que faga referencia a esta tumba, si atopamos en documentación antiga topónimos como Rego do Lopo, Casal e Coto, que perviven na actualidade no entorno do xacemento. Un dato moi relevante atopado tamén nesta documentación é a presenza do topónimo O Corpo Santo “(...) abaxo de dicho Casal que se dice das figueiras y derecho a donde dicen O Corpo Santo y va por toda la orilla de la mar por junto al dicho Coto “\nCorpo Santo é un nome que aparece documentado en toda Galiza e que fai referencia a este de tipo de enterramentos da Idade Media.\nPublicada por MARIÑA PATRIMONIO à(s) 02:38 Sem comentários:\nA CROA DE SANTE INCLUÍDA NO INVENTARIO DE XACEMENTOS ARQUEOLÓXICOS.\nO castro da Croa, parroquia de Sante, concello de Trabada, ven de ser incluído no Inventario de xacementos arqueolóxicos coa denominación de A Croa do Barreiro e coa clave GA27061021.\nMariñaPatrimonio solicitara a súa inclusión o pasado mes de abril, ao ter constancia da súa existencia e ao sospeitar que o Servizo de Patrimonio de Lugo non o tiña inventariado. Grazas a esta inclusión, o xacemento gozará de protección e non debería sufrir máis agresións como a rexistrada recentemente co depósito ilegal de toneladas de escombros, feito que foi denunciado no seu día perante o SEPRONA por ADEGA e MariñaPatrimonio. A mencionada protección tamén deberá evitar que se estrague o xacemento cando se corten os eucaliptos plantados sobre este ben patrimonial.\nO propietarios das parcelas que conforman o castro foron informados pola Xunta e calquera actuación que afecte ao xacemento e ao seu contorno de protección, deberán notificarllo á Consellería de Cultura.\nPublicada por MARIÑA PATRIMONIO à(s) 04:04 Sem comentários:\nAs Arcas de Sinás.\nUn día paseando na grata compañía dos amigos Manolo Camba e mais Isaac Ferreira polo país do Valadouro, paramos a descansar nas Arcas de Sinás, como fixeran aquel home do Cadramón e o seu fillo que viñan cunhas bestas cargadas de sal dende Viveiro. O rapaz, perseguindo un paxaro que se metera debaixo das pedras, atopou un tesouro formado por moedas e un cabrito de ouro. O resto da historia pódese ler no interesante libro CONTOS DO VALADOURO dos autores Xesús Pisón, Manuel Lourenzo e Isaac Ferreira.\nO tesouro que nós levamos para a casa foi todo o que aprendimos naquela inesquecible xornada.\nPublicada por MARIÑA PATRIMONIO à(s) 03:43 Sem comentários:\nMARIÑAPATRIMONIO INFORMA AO SERVIZO DE PATRIMONIO SOBRE A DESCOBERTA DUNHA POSIBLE TUMBA MEDIEVAL.\nMariñapatrimonio ven de comunicarlle ao Servizo de Patrimonio da Xunta de Galiza a existencia na praia de Benquerencia dunha posible tumba antropomorfa, labrada na rocha e de época medieval.\nO pasado 20 de abril Pablo, veciño de Ribadeo, informou a Mariñapatrimonio de que na praia de Benquerencia, concello de Barreiros, vira unha rocha labrada que semellaba unha tumba medieval. Despois de visitar o lugar, a citada asociación contactou con varios arqueólogos, que coincidiron en que a rocha fora labrada pola man do home e descartaron totalmente a posibilidade de que se trate dunha oquedade natural. Así mesmo, as medidas: 1,60cm de longo; 40cm de ancho, onde irían os pés e 50cm no lugar dos ombreiros, coinciden coas medidas habituais neste tipo de sepulturas. Outro dato que salientaron os arqueólogos é a orientación da tumba, posto que estes enterramentos medievais maioritariamente estaban orientados oeste-leste, coma se o defunto mirase\ncara á saída do sol.\nAgora cómpre realizar os estudos pertinentes que ratifiquen esta hipótese e que, de confirmarse, estariamos ante un novo achado arqueolóxico descuberto grazas á colaboración de particulares, concienciados da importancia que ten dar a coñecer o noso patrimonio.\nPublicada por MARIÑA PATRIMONIO à(s) 03:54 Sem comentários:\nO SEPRONA LOCALIZA OS RESPONSABLES DO DEPÓSITO ILEGAL DE ESCOMBROS NO CASTRO DA CROA DE SANTE, DE TRABADA\nOs responsables terán que retirar o material depositado no foxo do castro.\nTras a denuncia de ADEGA e Mariñapatrimonio realizada o pasado 12 de abril, o SEPRONA abriu unha investigación para localizar os responsables do depósito dunha entulleira con varias toneladas de cascallos de construción sobre o Castro da Croa de Sante, situado en Trabada, na provincia de Lugo.\nSegundo puidemos saber ambas as dúas organizacións, as pesquisas do SEPRONA conseguiron identificar aos responsables, que agora se enfrontan a posibles multas por presunto delito contra o medio ambiente e por danos contra o patrimonio. Así mesmo, obrigaráselles a retirar todos os materiais depositados de forma ilegal neste xacemento arqueolóxico.\nA meirande parte da sociedade é consciente de que non se pode deixar o lixo en calquera lugar, pero algunhas persoas seguen actuando de maneira incívica e irresponsable, provocando danos que nos afectan a todos.\nDesde ADEGA e Mariñapatrimonio agardamos que este tipo de sucesos deixen de producirse no noso país e que a Administración estea máis vixiante para que así sexa. Alén disto, queremos sinalar o eficiente labor do SEPRONA pola rápida resolución deste caso\nPublicada por MARIÑA PATRIMONIO à(s) 01:52 Sem comentários:\nO pasatempo d´O Pasatempo.\nCando nunha rocha aparecen gravuras en forma de cazoletas e liñas, considéranse petróglifos. Se onde aparecen as gravuras son laxes que conforman un banco, entón dise que son taboleiros de xogos, é dicir, pasatempos.\nNa Ponte do Pasatempo de Mondoñedo, segundo recolle a lenda, fixéronlle pasar o tempo á dona do Mariscal Pardo de Cela, cando viña co indulto, para que non chegase a tempo de salvar o seu home.\nDeixando a lenda á parte, velaí o pasatempo da Ponte do Pasatempo.\nPublicada por MARIÑA PATRIMONIO à(s) 01:43 Sem comentários:\nA TUMBA DA PRAIA DE BARREIROS, NOVO XACEMENTO ARQU...\nA CROA DE SANTE INCLUÍDA NO INVENTARIO DE XACEMENT...\nMARIÑAPATRIMONIO INFORMA AO SERVIZO DE PATRIMONIO ...\nO SEPRONA LOCALIZA OS RESPONSABLES DO DEPÓSITO ILE...


vacacións en gris e negro\nCreador: Ronsel Pan\n726 reproducións desde o 13/5/2015\nO diálogo constrúese en torno á teoría de tres autores: Barthes, Saussure e Bourdieu, argumentando en torno á semiótica das imaxes. Se clasificamos as imaxes estas poden ser análogas ou fabricadas. Neste caso, os actores e a súa secuencia son imaxes análogas e os lenzos que analizan, a imaxe fabricada.\nEn semiótica existen tres tipos de elementos: o significante, o referente e o significado. Aqui os lenzos son o significante –os signos- que non acollen referente (só o intúe) e que desenvolve distintos significados a través denotación ( o que vén despois da connotación ou significado aparente). Existen tres tipos de signos: o icono,o índice e o símbolo. Os lenzos, a súa imaxe son un índice, un index , algo que se aproxima símbolo e que pretenden unha significación abstracta, propia ademáis do conxunto, da serie como un todo con significación conxunta pero que non obstante pode ser analalizado individualmente.\nO presente é un impasse que xorde da segmentación de momentos, paralizando o tempo en consonacia coa liña temporal que abrangue o espazo inmortalizado. Que pode quedar ? Os signos e símbolos que aqui definen unha composición xeométrica de figuras esenciais como son o círculo e o cadrado cada un coa súa significación primoxénea de ser bases para a formación do resto de formas.\nVolvemos ás escrituras crípticas da antigüdade pero aqui as letras só se intúen e lévannos ó mundo do primitivismo que atravesa o tempo para inscribirse nos parámetros da arte minimal que non deixa a carón nembargantes a abstracción senón que fai dela un espazo para experimentar co baleiro e a simplicación de formas.\nO xogo é a maneira de achegarse a estas obras que compoñen unha serie na que se baila coas formas. Existen reglas para a construcción das imaxes: os signos plásticos, é dicir, a forma, as cores, a composición interna e a textura. Da súa relación créase o lenzo.\nO significado da obra vén da man da percepción e interpretación. Existe unha linguaxe das imaxes que pode ser universal, desde as pinturas da Prehistoria, experiencias comúns á Humanidade. A percepción e a interpretación son experiencias complementarias non sucesivas. O significados teñen que ver coa percepción e interpretacion do espectador pero asimesmo coas intencións do autor, das mensaxes que queira transmitir, tendo presente a súa biografía e contexto histórico. Con todo nas últimas décadas estase a falar “ da arte pola arte”, é dicir unha imaxe estética que pretende soamente producir sensacións no espectador. A Arte está máis do lado da expresión, do afectivo-emotivo, que da comunicación.\nPalabra Audiovisual da Asociación de Escritoras e Escritores en Lingua Galega


Por que necesitas unha empresa de deseño gráfico? | OLf\nPor que necesitas unha empresa de deseño gráfico?\nAquí explicamos por que sempre é mellor contratar unha empresa de deseño gráfico e por que é fundamental deixala traballar e confiar no seu criterio\nEn todas as empresas, negocios e marcas chega un momento en que comezamos a preguntarnos se é necesario contar cos servizos dunha empresa de deseño gráfico e creatividade. Se estás a ler isto, probablemente teña chegado ese momento para ti. E non é un momento fácil, sabémolo.\nO máis seguro é que nin ti nin os teus socios teñades claro sequera se é verdade que necesitades este tipo de servizo.\nOu talvez si o sabedes, pero pensades que non é tan difícil facelo por vós mesmos. Pensar que a filosofía «do it yourself» é perfecta para nós é o máis habitual.\nAdemais, sempre sabemos dalgún familiar, amigo ou coñecido que sabe usar Photoshop. Pensamos que tal vez nos pode botar un cabo por un prezo moito máis reducido. E tamén está Youtube, claro, e a tentación de probar sorte.\nO boom dos tutoriais de Youtube foi fantástico. Levou moitas persoas a aprenderen rudimentos de Photoshop, Illustrator, InDesign e moito outro software que até hai pouco entraba no apartado de especializado.\nOs profesionais tamén vemos tutoriais, e aprendemos cousas deles. Son un recurso fantástico cando o contido é de calidade. Pero tamén hai que aprender a discriminar o que é de calidade e o que non o é.\nAdemais, unha cousa é manexarmos máis ou menos uns cantos programas e sermos capaces de crear pezas gráficas decentes — un traballo ben feito, pero «caseiro» —. E outra cousa é empregar tamén todos os coñecementos que axudan a posicionar e destacar o traballo. Xa sexa a túa marca, o teu negocio ou o teu produto.\nE diso non hai tantos tutoriais gratuitos que poidas ver en 5 ou 6 minutos. Mellor dito, non hai ningún. Nin gratuito nin de pago.\nAgora imos explicar por que xogarse o tipo nesa vía non é tan boa idea. En resumo, imos falar de:\npor que sempre é mellor contratar unha empresa de deseño gráfico que faga este tipo de tarefas para ti\npor que é fundamental deixala traballar, confiar no seu criterio e deixarse guiar.\nUnha empresa de deseño gráfico dá resultados profesionais\nDe novo: ao contratarmos unha peza a unha empresa de deseño gráfico, o que obtemos é un produto profesional, non caseiro. Ese resultado representará a túa marca, negocio, produto ou servizo, e falará do que é, do seu propio motivo e da súa esencia.\nDe verdade queres que o impacto visual que xera a túa empresa sexa pouco profesional? Propiciar un mal comentario ou unha mala recepción por parte dos teus clientes?\nConfiar nos resultados que ofrecemos os profesionais tampouco significa dicir que si a todo. Porque non somos infalibles, e porque as cousas, baixo miradas diferentes, sempre poden mellorar.\nIdentidade gráfica e deseño gráfico para a osteria Lo Scannatoio | © OLf Estudio Creativo (2018)\nA creatividade hai que cultivala\nDeseñar un cartel, un banner, unha web ou calquera outra peza non é só saber usar Photoshop, baixar unha foto dun banco de imaxes e porlle texto enriba.\nNon é un traballo mecánico senón técnico, e creativo. A creatividade e a técnica non son cualidades innatas. Os profesionais investimos moito tempo en cultivalas. Tamén en formación para dominar os seus principios, en gañar experiencia con diferentes fórmulas e en testar e medir os resultados das probas. Esa experiencia de test e medición só a ofrece unha empresa de deseño gráfico. Esquece iso de «copiar-pegar e listo, xa teño un banner ou un logótipo».\nLembra: estamos a falar da túa marca profesional ou do servizo que necesitas vender para pagar as facturas.\nOutro motivo para deixar o deseño gráfico en mans de profesionais é que de seguro terás mellores cousas que facer, ben máis interesantes e, sobre todo, máis produtivas.\nNon es deseñador gráfico nin creativo e non tes por que selo. Para iso hai profesionais que che darán un traballo de alta calidade co que terás un retorno moi elevado do teu investimento, e non falamos só de diñeiro, senón de horas dedicadas.\nMentres, ti podes dedicarte ao que mellor sabes facer: xestionar o teu negocio e facelo crecer. Ademais, lembremos, o tempo que temos é limitado e non podemos facer nós todo. E delegar é de sabios — que parece unha desas frases de manuais baratos de autoaxuda, pero neste caso tamén é verdade.\nOutro motivo: o deseño profesional aforra diñeiro. Si, aínda que non o pareza, aforrarás. E máis do que imaxinas.\nTalvez penses que contratar un estudio gráfico é un investimento forte e non teñas moi claro cal vai ser o retorno diso. É normal. Pero, se non o fas e ti mesmo ou alguén sen experiencia acaba deseñando a túa identidade gráfica ou unha campaña determinada, os resultados poden ser tan pobres que despois terás que investir moito máis en arranxar a situación.\nImaxina que ese mal deseño causa unha onda de malos comentarios nas redes sociais. Ou de pura indiferenza.\nPrimeiro gastarás tempo e esforzos en crear unha imaxe defectuosa e despois gastarás máis tempo e máis esforzo (e máis diñeiro) en solucionar unha crise de reputación que antes non tiñas.\nXa sen contar o dano que iso achegará á túa marca.\nMáis que unha imaxe, unha identidade\nOutro consello de balde. Aínda que non recorras a un estudio gráfico para traballar, deixa atrás iso de hoxe un cartel dunha forma e cunha tipografía, mañá un banner doutra maneira e pasado unha web diferente.\nUnificar é clave, porque facilita que as campañas sexan recoñecibles, porque fai a mensaxe máis compacta e resistente á erosión e porque a marca — a túa marca — gañará en consistencia.\nA nosa recomendación é buscares unha boa axencia, coa que ademais te encontres cómodo traballando, e que lle confíes a túa identidade gráfica. Esa axencia pode ser OLf ou outra. Hai axencias fantásticas en Galicia, e como non hai nada mellor que recoñecer o talento, podes botarlle un vistazo ás que aparecen na listaxe da Asociación Galega de Deseño.\nAo principio necesitaredes un tempo para vos pór en marcha e que todo flúa. Pero verás rapidamente que, ao facerse cargo da túa liña gráfica, aumentan os resultados en impacto visual, identidade de marca, notoriedade e por último, vendas. Non é automático, claro. Pero, que cousa o é?\nBonus track: e que hai o orzamento?\nEstamos seguros que con estes motivos terás máis claro que necesitas unha axencia de deseño gráfico e creatividade. Agora probablemente esteas a pensar no orzamento e teñas dúbidas, claro. Porque isto, así contado, até soa ben e moi lóxico. Pero, canto custa?\nHoxe tes ao teu alcance multitude de axencias de todos os tipos, tamaños, niveis e orzamentos. Como se fose un proveedor máis, busca, compara e atopa a túa.\nEn OLf somos especialistas en solucións gráficas, pero, sobre todo, en escoitar as necesidades dos nosos clientes e en darlles a mellor saída creativa e técnica. Falamos?


Palaestra - Xogos: 2013\nXIX Torneo Aninovo de Xadrez\nXIX TORNEO DE RAPIDAS DE ANINOVO\nXoves 2 de xaneiro ás 19,30 no CUR\nA celebrar o domingo 29.\nDe 18,00 a 20,00\nNo Centro Universitario de Riazor (CUR)\nFrancisco Pedreira gaña o LXV Torneo de Navidad de Artesanos\nEste ano o Torneo de Artesanos foi especial xa que incluía a celebración dos Torneos provinciais sub18 e sub14.\nA clasificación da proba foi a seguinte:\n1º Fran Pedreira\n3º Santiago Domínguez\n5º Daniel Mayo\nVer resultados da Sub18\nVer resultados da Sub14\nEste ano corría risco de desaparecer o tradicional torneo de xadrez do Círculo de Artesanos da Coruña. Mais a nosa Sociedade acudiu ao rescate desta proba e con todo o apoio do Círculo presentamos a edición de 2013 deste Torneo que chega a súa edición 65.\nSistema: suízo a cinco roldas.\nRolda 1ª: Sábado ás 16:00\nRolda 2ª: Sábado ás 18:15\nRolda 3ª: Domingo ás 12:15\nRolda 4ª: Domingo ás 16:00\nRolda 5ª: Domingo ás 18:15\nParticipantes: Tódolos interesados nunha soa categoría.\nSorteo dun premio de 10 euros entre as planiñas de partidas entregadas que recollan toda a partida (incluirá aos xogadores do sub18 e sub14 que o desexen).\nEntrega de premios: Domingo ás 20,15 horas coincidindo co peche dos Torneos Provinciais\nErnesto Pérez gañou o segundo Torneo dos primeiros luns do mes\nInvicto no torneo, o presidente logrou o triunfo neste torneo amigable.\n3. Adriano Todaro\nAdriano Todaro 6\nErnesto Pérez 5\nDaniel Mayo 4\nSantiago Domínguez 3\nLuis Carlos Martínez 2\nAdriano Todaro gaña o primeiro Torneo dos Luns\nO Torneo do Luns de Outubro foi para o italiano Adriano Todaro que está na cidade de Erasmus.\nUnha competición que obligou a desempatar a Dani Mayo e ao Campión en un match a dúas partidas entre eles.\n1. Adriano Todaro\nA Sociedade Cultural e Deportiva Palaestra organiza esta nova actividade consistente nun torneo de partidas rápidas todos os meses. En principio serán os primeiros luns, pero ás veces ao coincidir con festivos ou outras cousas pasa ao segundo mes.\n2 de nadal\nLugar de xogo:\nOs torneos serán de partidas rápidas a cinco minutos e a cinco roldas.\nA cota de participación é de 1 euro por persoa.\nGratuito para socios de Palaestra, de AGAX e do Sporting Club Casino.\nEn cada torneo o gañador recibirá un pequeno trofeo.\nLevarase unha clasificación combinada na que os tres primeiros clasificados ao final destas probas recibirán un trofeo cada un deles.\nCircuito de Xogos de Naipes\nCinco torneos farán este minicircuito do verán.\n1. 5 de xullo. Tute Cabrón\n2. 19 de xullo. Chinchón\n3. 9 de agosto. Cinquillo.\n4. 23 de agosto. Escoba\n5. 6 de setembro. Oros.\nA cota de participación de cada torneo é de 1 euro.\nO gañador de cada torneo recibirá de agasallo unha camisola ou bolígrafo de Palaestra (o que prefira) e os tres primeiros da clasificación do circuito terán un trofeo conmemorativo.\nTorneo de Tute Cabrón\n1. Héctor López\nCircuito de Naipes\nPoñemos hoxe en marcha un Circuito de Naipes.\nSerán seis torneos de distintos xogos de naipes, todos individuais, distribuídos un por mes, e dacordo con este calendario:\nXaneiro: Tute Cabrón\nXuño: Non Grato (o único non tradicional).\nPode participar quen o desexe. Hai una pequena cota de 1 euro, como donativo á asociación.\nO gañador recibirá unha camisola de Palaestra como agasallo.\nO ranking do circuito farase como é costume, sumando o campión de cada torneo tantos puntos como xogadores o disputasen, o segundo os mesmos menos un, o terceiro os mesmos meos dous e asi sucesivamente.\nOs tres primeiros no circuito recibirán un Trofeo acreditativo.\nPor cada dous torneos disputados os xogadores recibirán un bolígrafo de Palaestra como agasallo.\nFrancisco Pedreira gaña o LXV Torneo de Navidad de...\nErnesto Pérez gañou o segundo Torneo dos primeiros...


MÁIS INFORMACIÓN SOBRE PARTICIPACIÓN DE ONGs - Santiago de Compostela 2030\nMÁIS INFORMACIÓN SOBRE PARTICIPACIÓN DE ONGs\nSOCIEDADE CIVIL ANTE OS ODS\nAs entidades da sociedade civil, e específicamente as ONG, contribúen á consecución da Axenda 2030 levando a cabo proxectos e programas para acabar coa pobreza, reducir as desigualdades e apoiar a colectivos vulnerables entre outros.\nOutro dos roles esenciais destas entidades é a súa función de sensibilización e incidencia política para alinear a acción dos poderes públicos coa Axenda. Son unha excelente canle de comunicación para trasladar a mensaxe da Axenda á cidadanía.\nAdemáis, para o logro dos obxectivos e metas é fundamental a creación de alianzas, situando a sociedade civil como un dos principais actores para levalas a cabo “[…] fomentar e promover a constitución de alianzas eficaces nas esferas pública, público-privada e da sociedade civil, aproveitando a experiencia e as estratexias de obtención de recursos das alianzas” (meta 17.17)\nPor tanto, de xeito indubidable é esencial que os actores que forman parte do terceiro sector social asuman plenamente os desafíos da Axenda, xa que o seu papel é crucial para que esta sexa viable en todos os niveis: local, autonómico, estatal e global.\nEntendedo os ODS. Que poden facer as ONG?\nOs ODS definen un marco de acción común e abranguen unha ampla gama de temas interconectados a través das dimensións económicas, sociais e ambientais do desenvolvemento sostible.\nO establecemento dun compromiso pola consecución da Axenda mediante unha declaración pública é un dos pasos fundamentais para comenzar a integrar os ODS dentro da estratexia da organización. Este compromiso debe ser compartido con outros actores a través de diferentes medios: páxina web, redes sociais, memoria da organización, ou calquera outro medio que visibilice este paso xa que unha das tarefas máis importantes das ONG en canto á consecución da Axenda 2030 é a relativa á súa función comunicativa e sensibilizadora. O estreito vínculo entre as ONG e a cidadanía convérteas en potentes catalizadoras da mensaxe da Axenda 2030 cara á sociedade.\nAínda que os impactos da ONG na Axenda estarán maioritariamente relacionados cos proxectos e programas que se leven a cabo, a xestión interna tamén implica unha serie de impactos positivos e negativos que é preciso avaliar. Por exemplo, o uso dun vehículo de gasolina propiedade da organización impactará de xeito negativo no ODS 13, acción polo clima, e no ODS 11, cidades e comunidades sostibles.\nPara cada un dos obxectivos en que a entidade teña identificado impactos é preciso seleccionar un o máis indicadores que expresarán a relación entre as actividades da organización e o seu impacto na contribución aos ODS, de tal xeito que o desempeño desta contribución se poida comprobar e seguir ao longo do tempo.\nA través do marco da Axenda 2030 as ONG poden fixar compromisos significativos aliñados cos ODS e metas concretas e, deste xeito, comunicar as súas accións e programa con maior efectividade.\nUnha vez definidos os obxectivos é preciso facelos públicos para mostrar as aspiracións da organización e reforzar o seu liderado como axente clave na consecución dos ODS. Esta publicidade proporciona ademais importantes vantaxes á hora de trazar alianzas con outros actores.\nÉ fundamental integrar o marco da Axenda en todas as áreas e accións da organización e non só nas accións que realiza, senón tamén na súa xestión interna. Por exemplo, a xestión de programas de estilos de vida saudable aos empregados da organización, a contratación de persoas en situación de vulnerabilidades etc., son medidas que se poden levar a cabo tamén dende as funcións internas de recursos humanos e que terán un impacto positivo nos ODS.\nPor outra parte, os ODS son unha oportunidade única para a creación de sinerxias entre o terceiro sector e as empresas, aproveitando as áreas que constitúen ao mesmo tempo un interese crave para a sociedade civil e unha oportunidade de negocio para o sector privado.\nNeste tipo de alianzas, as entidades do terceiro sector fornecen coñecementos específicos en temáticas moi particulares, por exemplo, en ámbitos como a igualdade da muller, a fame, a pobreza… Ademais, adoitan ter presencia local e proximidade cos problemas, coñecendo as necesidades dos mercados e das comunidades locais. As empresas pola súa banda achegan capacidade de xestión, flexibilidade, tecnoloxía e recursos técnicos e financieiros cos que poder maximizar o valor destas alianzas.\nReportando e comunicando\nO último paso para a integración dos ODS na organización é comunicar nos diferentes medios dos que dispón (páxina web, redes sociais, memoria, informe de compromiso, etc.) todo o traballo desenvolto para contribuir ao logro da Axenda. Neste sentido é recomendable comunicar:\nO compromiso específico da organización pola consecución dos ODS\nAs razón que a levan á elección de cada ODS como prioritario e as accións realizadas dende a organización para a súa contribución.\nOs compromisos públicos establecidos e o progreso realizado na súa consecución, tomando como referencia os indicadores identificados como relevantes.\nA contribución aos ODS a través da integración en toda a organización e mediante a creación de alianzas con outros actores.


concesionarias – Por Chantada\nAs contas do concello II: o gasto telefónico\nPublicado en 15 de Febreiro de 2016 15 de Febreiro de 2016 por antomfente\nEn decembro do pasado ano inauguramos unha nova sección no site de Por Chantada que intitulamos “As contas do concello” e na que imos debullando diversos aspectos das contas públicas, en aras da transparencia e do coñecemento dos cidadáns. Coñecer as contas dos organismos públicos consideramos que é algo fundamental e, desde logo, coherente coa nosa aposta pola participación cidadá, a ética na política e a transparencia.\nA primeira entrega dedicámoslla ao financiamento da prensa e irase actualizando periódicamente. Tamén achegamos a documentación relativa ao Orzamento de 2016, contra o que apresentamos alegacións após votar negativamente no pleno (ver resumo do pleno aquí). Esta nova entrega céntrase no gasto telefónico do concello de Chantada.\nServizos de telecomunicacións (P.O. 221.00)\n330.- Ad. xeral cultura 3.500€\n920. Ad. xeral 20.000€\nTOTAL ORZAMENTO 2016: 23.500€\nTOTAL 2014 (Liquidación conta xeral)\nNo novo orzamento de 2016 debullado por partidas vemos como a partida orzamentar 221.00 se corresponde sempre con Servizos de telecomunicación. Esta aplicación pode encontrarse en dúas áreas a Administración xeral de cultura (330) con 3.500€ e a Administración xeral con 20.000€. Así, para 2016 contémplase gastar 23.500€ en “servizos de telecomunicación” fronte aos 24.716’46€ que se gastaron realmente no ano de 2014, segundo a liquidación do exercicio aprovada no mes de outubro de 2015 en sesión plenaria e da que demos conta no seu día.\nOutro mecanismo para fiscalizar o gasto real é o seguimento das relación de facturas aprobadas en Xunta de Goberno Local, cuxa acta se nos fai chegar desde a secretaría do concello de Chantada. Así, en 2015, na administración xeral figuran gastos telefónicos contraídos coa empresa R, a actual concesionaria, por valor dunha media mensual de por volta de 1.500€ (1476’58€ concretamente) para os meses de xuño, xullo e setembro (aos únicos que, polo de pronto tivemos acceso como deixamos constancia no ANEXO I).\nXa que logo, o concello de Chantada gasta máis de 1.000€ mensuais en teléfono. Concretamente, en 2014 superou os 2.000€ mensuais. Para este 2016 na Administración xeral orzaméntase unha cantidade que, vendo o volume das facturas, polo de pronto semella axustarse coa realidade alén do elevada que poda parecernos. O máis grave é que non podemos dicir o mesmo dos 3.500€ da área de cultura. No orzamento prorrogado para 2015 (o de 2014) contémplase unha P.O. semellante á referida e non nos consta en 2015 ningunha xustificación da mesma mediante facturas aprobadas no órgano correspondente.\nPROXECCIÓN 12 MESES (x3)\n17.718’99€ (total orzamentado: 20.000€)\nGASTO TOTAL 2014\nPublicado en 2016,As contas do concello,Por Chantada no concello\tEtiquetado concesionarias,contas,economia política,telefonía\t3 Comentarios


Orde do DOG nº 2 do 2016/1/5 - Xunta de Galicia\nDOG Núm. 2 Martes, 5 de xaneiro de 2016 Páx. 139\nO Plan de xestión da pesca fluvial nas augas salmoneiras do río Ulla aprobouse mediante a Orde do 12 de decembro de 2014 pola que se aproba o Plan de xestión da pesca fluvial nas augas salmoneiras do río Ulla (DOG núm. 244, do 22 de decembro).\nDe conformidade co disposto no artigo 68 do Regulamento de ordenación da pesca fluvial e dos ecosistemas acuáticos continentais, aprobado polo Decreto 130/1997, do 14 de maio (DOG núm. 106, do 4 de xuño), o Servizo Provincial de Conservación da Natureza de Pontevedra iniciou o expediente de modificación do Plan de xestión da pesca fluvial nas augas salmoneiras do río Ulla.\nA proposta de modificación do Plan de xestión da pesca fluvial nas augas salmoneiras do río Ulla foi sometida a información pública mediante Resolución da Xefatura Territorial de Pontevedra do 29 de outubro de 2015 (DOG núm. 217, do 13 de novembro).\nNo prazo de participación pública non se presentaron alegacións.\nNa tramitación da modificación do Plan de xestión da pesca fluvial nas augas salmoneiras do río Ulla foron oídos o Comité Provincial de Pesca Fluvial de Pontevedra, na sesión celebrada o 8 de outubro de 2015, e o Comité Galego de Pesca Fluvial, na sesión celebrada o 19 de novembro de 2015. Ambos os comités emitiron informes favorables sobre a modificación do plan.\nA tramitación do expediente de modificación do Plan de xestión da pesca fluvial nas augas salmoneiras do río Ulla axustouse ao establecido na Lei 7/1992, do 24 de xullo, de pesca fluvial (DOG núm. 151, do 5 de agosto), e ao Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais.\nCon suxeición ao establecido no artigo 68 do Decreto 130/1997, do 14 de maio, a Consellería de Medio Ambiente e Ordenación do Territorio é o órgano competente para a aprobación dos plans de xestión de recursos piscícolas.\nArtigo único. Aprobación da modificación do Plan de xestión da pesca fluvial\nApróbase a modificación do Plan de xestión da pesca fluvial nas augas salmoneiras do río Ulla.\nO contido íntegro deste plan poderá consultarse nas dependencias da Dirección Xeral de Conservación da Natureza da Consellería de Medio Ambiente e Ordenación do Territorio, sitas en San Lázaro, s/n, en Santiago de Compostela, así como na páxina web da Consellería de Medio Ambiente e Ordenación do Territorio (http://www.cmati.xunta.es/ na parte de pesca fluvial).


Bocareus, sardiñas, escarpóns e salmonetes están infestados de microplásticos\nTemas: INVESTIGACIóN CENTRO OCEANOGRáFICO DE VIGO IEO MICROPLáSTICOS PLáSTICO MAR ALIMENTACIóN PESCA CONTAMINACIóN\nCientíficos atopan partículas de polímeros sintéticos no 78 % de mostras de exemplares destas especies capturados para un estudo en todo o Cantábrico e en augas atlánticas de Galicia.\n“Nun futuro non lonxano poderiamos pescar máis plástico que peixe”\nPlásticos no aparato dixestivo de peixes no Miño\nO 100% dos golfiños que varan en Galicia teñen microplásticos nos seus estómagos\nO galego Jesús Gago asesora á ONU sobre contaminación de microplásticos no mar\nPor Alberto Quian | Madrid | 16/09/2020 | Actualizada ás 22:00\nSe vostede decide comer hoxe bocareu, sardiña, escarpón, salmonete ou calquera peixe depredador destes, debe saber que na súa inxestión podería estar introducindo microplásticos no seu organismo (fragmentos de plástico de menos de 5 milímetros de diámetro). O problema non é novo: científicos mariños de todo o mundo veñen alertando nos últimos anos da masiva contaminación de océanos e mares por plásticos e microplásticos. En Galicia xa se detectaron microplásticos no 100 % dos golfiños que varan na nosa costa, e no río Miño foi xa rexistrada a presenza de fibras plásticas en peixes. Son só algunhas das moitas evidencias científicas existentes sobre este problema planetario.\nPlásticos no mar | Fonte: NOAA.\nAgora sabemos tamén que bocareus, sardiñas, escarpóns e salmonetes das augas galegas e de todo o Cantábrico levan consigo microplásticos, no seu tracto dixestivo. Así o demostra un novo estudio científico feito por investigadores do Centro Oceanográfico de Vigo e o de Santander –do Instituto Español de Oceanografía–, cuxos resultados veñen de ser publicados na revista científica Marine Pollution Bulletin.\nOs investigadores avaliaron a incidencia de microplásticos no tracto dixestivo de exemplares de Engraulis encrasicolus (bocareu), Sardina pilchardus (sardiña), Callionymus lyra (escarpón) e Mullus surmuletus (salmonete), capturados en 2018 no Cantábrico e en augas atlánticas de Galicia para o estudo da súa dieta. En total, disecaron 787 exemplares destas catro especies e analizaron o contido dos seus estómagos. Destes exemplares, 64 foron separados para a análise de microplásticos (15 de cada especie, agás do escarpón, do que se seleccionaron 19).\nNa súa exploración, os científicos conseguiron illar 100 mostras de microplásticos atopados en 50 dos 64 exemplares (78 %).\nObservaron a presenza de microplásticos no tracto gastrointestinal das catro especies de peixes seleccionadas e a frecuencia de aparición foi superior ao 60 % en todas, coa porcentaxe máis elevada nos casos do bocareu e a sardiña (87 %), seguidos polo escarpón (79 %) e o salmonete (60 %).\nRexistráronse, ademais, dúas formas de microplásticos: fibras (88 % do total) e fragmentos (12 %). Mentres que os principais tipos de polímeros identificados foron o polietileno e o polipropileno.\nNas análises comprobouse, ademais, un aumento significativo no número de microplásticos a medida que aumentaba o tamaño dos exemplares.\nOs científicos subliñan que é “de suma importancia” investigar a inxestión de microplásticos por estas especies, xa que “son presa clave para os principais depredadores e a transferencia de contaminantes a través da rede alimentaria remata no consumo humano”.\nMICROPLÁSTICOS NAS AUGAS DE GALICIA\nA contaminación por microplásticos en augas de Galicia comprobouse xa en varios estudios científicos. Por exemplo, investigadores do Departamento de Ecoloxía e Bioloxía Animal da Universidade de Vigo analizaron a presenza de microplásticos na colonia de cría de corvos mariños cristados na illa de Ons, que forma parte do Parque Nacional Illas Atlánticas de Galicia.\nNo estudo foron analizadas as bólas formadas por restos de alimentos non dixeridos e regurxitados polas aves, coñecidas como egagrópilas. Nunha mostra de 41 bólas inxeridas e devoltas polos corvos mariños cristados, os científicos atoparon fibras microplásticas no 63% dos gránulos vomitados por estas aves, “o que suxire que este tipo de contaminación plástica prevalece na área de estudo”.\nNeste caso, as fibras de nailon foron as partículas plásticas máis abundantes atopadas, representando o 63% do total identificado, seguidas do poliéster. Porén, as partículas máis grandes corresponderon ao etilvinilacetato.\nXa que estas aves mergulladoras capturan especies bentónicas nos fondos mariños onde se atopan as bateas, a hipótese que manexan os científicos é que parte deses microplásticos proceden dos aparellos que utiliza a industria bateeira para o cultivo do mexillón.\nOutra investigación do Centro Oceanográfico de Vigo e da Coordinadora para o Estudo dos Mamíferos Mariños (CEMMA) mostrou que o 100 % dos golfiños varados na costa galega presentan microplásticos nos seus estómagos.\nNeste caso, os científicos analizaron e cuantificaron a presenza de microplásticos en 35 mostras de estómagos de golfiños comúns varados en Galicia entre os anos 2005 e 2010. Os investigadores chegaron a extraer un total de 411pezas plásticas a todos os exemplares.\nA contaminación por plásticos e microplásticos é un problema global. Oito millóns de toneladas de plástico son vertidas cada ano nos océanos e mares de todo o mundo, segundo un estudo publicado na revista Science feito por investigadores de universidades norteamericanas.\nPara facernos unha idea da súa dimensión, sería o mesmo que colocar cinco bolsas da compra cheas de plásticos cada 30 centímetros de costa no mundo. Para 2025 o panorama é aínda máis desolador se non se aplican medidas correctoras urxentes: esas cinco bolsas cheas de plástico converteranse en dez cada 30 centímetros de costa, dobrando a cantidade de lixo nos mares na mesma extensión. Deses oito millóns de toneladas de plástico que caen ao mar cada ano, só 245 mil están flotando na superficie, o resto atópanse nas profundidades, invisibles para nós.\nO futuro preséntase desolador. De proseguir así, a comunidade científica xa avanzou que en 2050 haberá máis plástico que peixes nos océanos.\nA alerta é mundial ante a ameaza dun mar de plásticos. E Galicia é unha das rexións europeas que lidera a investigación científica sobre lixo no mar e, en particular, sobre microplásticos.\nSuxírovos que fagades un artigo sobre o Teflón. As multas á empresa DuPont (du Pont de Nemours), multinacional química estadounidense, por contaminar a auga con C8 (produto para a fabricación do Teflón, que é un fluorocarbono que non se elimina dos organismos e produce varios tipos de cáncer e outras doenzas e malformacións. Iso ocurriu na fábrica que ten en West Virginia e haoubo (hai) milleiros de afectados. Foi un proceso que levou moitos anos, pois xa comezou nos anos 90 do século XX e continúa aínda hoxe con indemnizacións millonarias aos afectados. Recomendo ver a película "Aguas Turbias" e investigar sobre o envelenamento masivo das persoas con estes materiais do Teflón (PFOA e similares). A empresa 3M foi a primeira en sacar ese material e desbotar fabricalo porque sabían os seus efectos nocivos, DuPont tamén o sabía e continuou con efectos terribles en empregadas sobre todo en cinta.


O Peixe Galego vende cara a súa derrota pero cae ante o Prat (76-84) e consuma o seu descenso - Pontevedra Viva\nDomingo 16 de Abril, 2017 ás 14:51 do Domingo 16 de Abril, 2017\nCunha ovación despediu a afección da Raña aos seus xogadores tras o esforzo dunha tempada ilusionante pero que terminou no descenso de categoría. O Peixe Galego consumou este domingo a perda matemática de categoría despois de caer na casa ante o CB Prat (76-84).\nNecesitaba unha carambola o cadro marinense para lograr o soño da permanencia na Liga LEB Ouro, pero a primeira das premisas non se cumpriu, non podía fallar máis e fíxoo ante o cadro catalán.\nPerdeu pero vendendo cara a súa derrota, pelexando ata case o último minuto dun partido no que foi a remolque desde o segundo cuarto. A pesar diso contou con opcións de gañar, pero faltou culminar a remontada.\nOs de Javi Llorente arrincaron con forza o choque, e mediado o primeiro parcial tras unha antideportiva sobre un roubo de Cain e unha canastra posterior de Múgica lograban seis puntos de vantaxe (16-10). Reaccionou o Prat, pero non o suficiente para desarmar a defensa local chegando por detrás ao final dos primeiros 10 minutos (24-20).\nCon todo o partido cambiou no segundo parcial. O Peixe empezou a acusar a falta de acerto no tiro exterior (chegou a fallar cinco triplas consecutivas) e os cataláns aproveitaron a ocasión para empezar a dominar. Chegaron a poñer unha vantaxe de 7 puntos, pero unha tripla de Oubiña sobre a bucina reflectía a resistencia marinense (38-42) ao descanso.\nTras o intermedio houbo momentos delicados para o Peixe Galego (50-58), pero a base de fe conseguían engancharse de novo ao partido. Así pasou con dúas novas triplas de Miso (57-63) e outra de Bauzá ao comezo do último cuarto (60-63).\nO CB Prat respondía en cada ocasión cun par de boas accións. Así a historia repetiuse a falta de menos de 4 minutos. Múgica daba esperanzas aos de Marín (69-71), pero a resposta foi un 3+1 de Forcada que pesou como unha laxa. Seguiu pelexando o cadro local aínda que os minutos pasaban e pesaban no ánimo.\nFoi así ata o fatal desenlace, que non embaza a que foi unha tempada histórica para o club e para Marín. Así o entendeu a afección ao despedir con honras aos seus.\nConsulta aquí as estatísticas do Peixe Galego-CB Prat.\nO Peixe Galego tira de orgullo para vencer ao Tau Castelló (86-93)


O goberno de Vigo vén de remitir por escrito a proposta, na que cada administración achegaría un millón de euros para acometer media ducia de actuacións de mellora na rede de saneamento en Teis. O alcalde recordou que Vigo abona cada ano máis de 5 millóns de euros á Xunta en concepto de canon da auga.\nO alcalde de Vigo informou este xoves da remisión do escrito, no que se propón a elaboración dun convenio bilateral para que Concello e Xunta adiquen entre ambos dous millóns de euros á mellora da rede de saneamento en Teis.\nCaballero afirmou que, hai tres anos, o goberno local suxeriu á Xunta de Galicia distintas actuacións no saneamento do barrio vigués que costearían, a través dun convenio, Vigo, Galicia e Europa a partes iguais, por importe valorado en tres millóns de euros. Estas serían a mellora do bombeo en Arealonga, a renovación do colector da marxe do río Paraixal, a mellora do saneamento da rúa Arnela, a ampliación da rede no Camiño Xorxa, a ampliación e mellora da rede no entorno das rúas Santa Tegra e Mimosa, e da rede separativa no entorno de Baixada a Rios.\nPola negativa da Xunta de Galicia a destinar investimento, segundo asegurou o alcalde, finalmente o alcance do proxecto foi dun millón de euros, que concedeu Europa, e que permite actuar unicamente no entorno de Baixada a Ríos e na marxe do río Paraixal. Para acometer o resto das obras, o Concello volve propor á Xunta de Galicia adicar un millón de euros cada administración e completar así as necesidades de saneamento de Teis.\nAbel Caballero recordou que o Concello de Vigo contribúe ao financiamento das actuacións hidráulicas que acomete a Xunta de Galicia, por medio de Augas de Galicia, con máis de cinco millóns de euros cada ano, cantidade que a cidade olívica abona en concepto de canon de auga. "Reciben entre cinco e seis millóns de euros e non invisten nada en Vigo; de feito utilizan estes cinco ou seis millóns de euros que Vigo lle paga para abonar a parte da depuradora que lle correspondía á Xunta de Galicia", denunciou o rexedor vigués.


Edgewater e Mineira de Corcoesto lanzan un globo sonda para ocultar a súa extrema debilidade financeira.\nAs contas anuais do 2013 de Mineira de Corcoesto revelan o incumprimento da normativa contable española por non amortizar os activos intanxibles.\nO rexistro contable dunha única cota de amortización destes activos por parte de Mineira de Corcoesto, S.L., situaría á empresa en causa de disolución obrigatoria prevista na Lei de Sociedades de Capital.\nA Plataforma pola Defensa de Corcoesto e Bergantiños considera o anuncio das negociacións de Edgewater cun grupo empresarial español para retomar o proxecto mineiro de Corcoesto, un globo sonda para ocultar a súa extremada debilidade financeira e tratar de mellorar as perspectivas de cotización da empresa cuxo valor en bolsa está afundido desde outubro de 2013, cando o Presidente da Xunta anunciou no Parlamento a paralización definitiva do proxecto por incumprir as garantías técnicas e económicas. A capitalización en bolsa da matriz canadense continúa, despois do anuncio feito público o día de onte, en niveis mínimos históricos, o que determina a falta de credibilidade que esta nova xera dentro dos potenciais inversores.\nBernardo Tahoces afirma que a tramitación do proxecto está "concluída"\nPor outra banda, a Plataforma pola Defensa de Corcoesto e Bergantiños, considera totalmente falso que Mineira de Corcoesto poida retomar e continuar o proxecto mineiro de Corcoesto -consiga ou non un socio financeiro- toda vez que a tramitación do proxecto mineiro está “concluída”, segundo palabras do propio director xeral de Industria, Ángel Bernardo Tahoces. Calquera intento de sacar adiante o proxecto pasaría necesariamente pola presentación dun novo proxecto que tería que seguir a tramitación administrativa necesaria con exposición pública e fase de alegacións ao mesmo por parte dos cidadáns e afectados. Polo tanto este comunicado vén de confirmar que Edgewater e Mineira de Corcoesto continúan coa súa coñecida estratexia de manipulación, enredo e engano á cidadanía e mesmo aos inversores.\nEn relación á situación financeira, despois de analizar as últimas contas presentadas e consultados diversos expertos na materia, a Plataforma considera que Mineira de Corcoesto, S.L. incumpre a normativa contable española que obriga a amortizar os activos intanxibles recoñecidos no activo do balance. En consecuencia, as contas anuais non reflectirían, de acordo coa normativa, a verdadeira situación económica e financeira da empresa. Concretamente, segundo explica a empresa nas últimas contas anuais presentadas no rexistro mercantil, os activos intanxibles contabilizados ascenden a 11,5 millóns de euros que se corresponden cos custes de exploración, avaliación e desenvolvemento do proxecto mineiro de Corcoesto. Estes custes activados deben amortizarse, é dicir imputarse á conta de resultados nun prazo de cinco anos, o que determinaría que Mineira de Corcoesto debería ter contabilizado como gasto no 2013 un importe que superaría os dous millóns de euros. Isto provocaría automaticamente que a empresa pasase a ter uns fondos propios negativos, entrando así de cheo na causa de disolución obrigatoria prevista no artigo 363 e) da lei de sociedades de capital.\nNas contas anuais tampouco se rexistra, en contra da opinión dos expertos, ningún deterioro do valor dos activos intanxibles derivado da negativa resolución da Xunta de Galicia que impide a explotación do xacemento. Tampouco na memoria hai ningunha referencia a isto como un “feito posterior a peche das contas” -tal e como contempla a normativa contable- no que se debería indicar a incidencia que sobre as contas anuais ten a citada resolución negativa da Xunta de Galicia. A contabilización deste deterioro ou a explicación da incidencia da resolución administrativa nas contas anuais, suporía, a xuízo da Plataforma, un acusado empeoramento da situación económica e financeira, tanto da filial, Mineira de Corcoesto, como da súa matriz Edgewater.\nOutro extremo que acredita a extremada e delicada situación financeira é que o activo corrente da empresa, que ascende a 510.099,96 euros, é moi inferior ao pasivo corrente (débedas a curto prazo) que ascenden a 12.086.952,55 euros o que determina que a empresa non ten ningunha capacidade de facer fronte ás débedas a curto prazo. Esta constitúe a causa típica de concurso de acredores, manifestada pola incapacidade de facer fronte ás débedas esixibles a curto prazo.\nPor último, a Plataforma indica que estará atenta a calquera movemento de Edgewater e que vai continuar traballando para impedir que este despropósito de proxecto saia adiante en contra dos intereses dos cidadáns.\nglobo sonda Mineira de Corcoesto viabilidade económica\nII Encontros galegos sobre os impactos da minaría...


A pé de rúa, nova campaña do comercio local de Capital Shopping - Pontevedra | Por GaliciaBaixo\nConcello de Ourense e ‘Stop Accidentes’: campaña de sensibilización… »\n« Ponte a Debuxar – Pontevedra\nA pé de rúa, nova campaña do comercio local de Capital Shopping – Pontevedra\nAtraer a xente e que entre nos comercios locais. Con este obxectivo ponse en marcha, ao amparo da marca Capital Shopping, o programa A pé de rúa. A Concellería de Promoción Económica e da Cidade promove a iniciativa que fará o seu debut o sábado 22 de abril, nas rúas Peregrina e Michelena.\nA concelleira de Promoción Económica e da Cidade, Anabel Gulías, explicou que A pé de rúa é “un paso adiante” na aposta do Concello de Pontevedra a prol do comercio de proximidade, do noso comercio. Unha iniciativa que aproveita a zonificación das áreas comerciais recollida na guía de comercio de Capital Shopping e que conta coa colaboración do sector.\nNa primeira acción de A pé de rúa participan 31 pequenos comercios das rúas Peregrina e Michelena, o 60% do total, “o 75% se descontamos as multinacionais que hai nelas”, indicou Anabel.\nActividades na rúa e descontos -do 10 ao 20% e nalgún caso do 50% na segunda adquisición serán os “ganchos” para captar clientes.\nA acción do 22 de abril, terá continuidade os días: 20 de maio, nas Galerías Oliva; o 27 de maio, as perruquerías “rizando o rizo” sairán á rúa e 3 de xuño, será a quenda dos comercios da rúa Cruz Gallástegui. Após o parón do verán, A pé da rúa volverá en setembro.\n¬VER / DESCARGAR PROGRAMA COMPLETO\nSección de Publicacións en Contrución Nace Pontevedra Capital Shopping Bazares Xogueterías Pontevedra Pontevedra ten un puntazo reformula a programación e renova a súa imaxe


Historias.coop | coopMunicando\nDecembro 28, 2011 in cooperativismo, destacadas, Economía social, Uncategorized\nStories.coop é a primeira campaña dixital global para difundir o cooperativismo a través da tradición de contar historias. O proxecto, posto en marcha pola Alianza Cooperativa Internacional (ACI) xunto co Instituto Europeo de Investigación de Cooperativas e Empresas Sociais, quere representar toda a diversidade do movemento cooperativo en calquera parte do mundo, atraendo as historias tanto de grandes como de pequenas cooperativas.\nAs historias poderán ser contadas en diferentes formatos, empregando a palabra, imaxes ou vídeos. Stories.coop mostrará a gran diversidade de experiencias cooperativas e o profundo impacto positivo que xeran en millóns de persoas.\nCo poder das palabras e o poder das imaxes poderemos conectarnos coas experiencias, as emocións e a esperanza que transmiten estas historias. Xa hai dez dispoñibles na páxina.\nA participación é moi sinxela. Se tes algunha experiencia cooperativa, só tes que gravala, filmala, contala… e compartila. A túa podería ser unha das 366 reportaxes do día, unha por cada día do ano 2012, declarado pola ONU como ano internacional do cooperativismo.\nAdemais, todas as historias serán compartidas en stories.coop, a primeira biblioteca dixital do mundo de historias cooperativas.\nAgardamos que un proxecto do país figure proximamente neste gran proxecto web!\nTags: 2012, Alianza Cooperativa Internacional, Ano Internacional das Cooperativas, campaña, cooperativa, diversidade, experiencias, fotografia, historias, Instituto Europeo de Investigación de Cooperativas e Empresas Sociais, ONU, redacción, Stories, vídeo\nModificación da Lei de cooperativas →\nHistorias.coop is licensed by coopMunicando under a Creative Commons Attribution-Noncommercial-Share Alike 3.0 United States License.


A importancia da consulta preconcepcional | Consumer\nA consulta previa ao embarazo permite valorar os posibles riscos e proporciona información importante sobre coidados e actividades preventivas adecuadas a cada muller\nPor Cristian Vázquez 19 de Xaneiro de 2017\nA consulta preconcepcional é a que unha muller realiza cando se propón quedar embarazada. Acoden a ela só un 10% desas futuras nais, a pesar de que os médicos a recomendan con énfases ás mulleres de idade avanzada ou con enfermidades crónicas, pero en xeral para todas as que buscan a xestación. Este artigo explica por que a consulta preconcepcional é tan importante, en que consiste e cales son os seus principais beneficios. Tamén informa de que en Estados Unidos aconséllase dar asistencia preconcepcional a todas as mulleres en idade fértil.\nPor que é tan importante a consulta preconcepcional?\nA chamada consulta preconcepcional, é dicir, a que se aconsella realizar a toda muller antes de quedar en estado é de vital importancia. E o é por dous motivos, como o explica a ‘Guía de práctica clínica de atención no embarazo e puerperio‘, editada polo Ministerio de Sanidade en 2014. O primeiro deles é o feito de que a saúde da muller durante a xestación depende en gran medida do seu estado de saúde antes da concepción. E o segundo, que o período de maior vulnerabilidade para o embrión é o do seu primeiras dez semanas, cando aínda moitas mulleres descoñecen que están embarazadas. Esta consulta bríndalles información acerca dos riscos aos que non deben exporse.\nSegundo detallan os protocolos da Sociedade Española de Ginecología e Obstetricia (SEGO), “a consulta preconcepcional debe formar parte da asistencia prenatal de todas as mulleres, independentemente do seu estado de saúde”. De todos os xeitos, adquire maior importancia nalgúns casos: cando a muller padece algunha enfermidade grave ou crónica (sofre de tiroides ou ten diabetes) ou se ten unha idade avanzada (próxima ou superior aos 40 anos), así como cando existen antecedentes de xestacións con complicacións ou risco de enfermidades congénitas. Con todo, só o 10% das mulleres ou parellas que planifican un embarazo acoden a estas visitas médicas.\nA consulta preconcepcional, que debe realizarse dentro do ano previo ao comezo do embarazo, considérase parte da prevención primaria, a “máis completa, rendible e eficaz” das que compoñen o medicamento preventivo. A prevención secundaria (detección da enfermidade e aplicación de medidas terapéuticas para evitar o seu avance) e a terciaria (despois da enfermidade, restaurar a saúde) poden evitarse, se a primaria leva a cabo de maneira correcta.\nEn que consiste a consulta preconcepcional?\nA consulta preconcepcional inclúe unha avaliación xeral da muller, a partir do recoñecemento que o médico realice e da información proporcionada por unha historia clínica o máis completa posible: trazos demográficos, historia gestacional previa, historia familiar, antecedentes de enfermidades crónicas e infeccións e a medicación utilizada para o seu control, factores sociais e estilo de vida. Así o explican os médicos Mónica Capitán Xurado e Roberto Cabrera Vélez nun artigo titulado ‘A consulta preconcepcional en Atención Primaria. Avaliación da futura gestante‘.\nSegundo as recomendacións de SÉGOA, tamén se deben facer seis exames que completan a valoración dos eventuais riscos que o embarazo podería expor: exploración xinecolóxica e mamaria, citología (test de Papanicolau), analítica, análise de grupo sanguíneo e factor Rh, serología e proba de glucemia. A realización destes estudos a partir da consulta preconcepcional evita ter que efectualos de novo na primeira consulta prenatal, é dicir, cando a xestación xa está en marcha.\nAdemais da valoración de riscos, a consulta preconcepcional “alenta ás parellas a considerar a súa responsabilidade de ser pais e debería ser firmemente fomentada a súa implantación na nosa contorna”, apunta SÉGOA. Capitán Xurado e Cabrera Vélez engaden que en tal circunstancia o especialista debe proporcionar á muller información acerca de “actividades preventivas e de educación e promoción para a saúde, adaptando as recomendacións ás condicións particulares de cada muller”.\nBeneficios da consulta preconcepcional\nEsa información que se proporciona á muller que busca o embarazo en relación coa educación e promoción da súa saúde ten como resultado unha serie de beneficios, enumerados no seu artigo por Capitán Xurado e Cabrera Vélez. Apúntanse a continuación.\nPermite tomar medidas temperás, como cambios de comportamento para evitar infeccións ou os coidados ante a aplicación de certas vacinas. Débese impedir a xestación, por citar só un caso, no tres meses seguintes á vacinación contra enfermidades causadas por virus vivos atenuados, como sarampión, rubéola, parotiditis, etc.\nFavorece a posibilidade de que a muller incorpore aos seus hábitos unha nutrición equilibrada e tome, tal como recomendan os especialistas, suplementos de acedo fólico desde polo menos un mes antes da concepción ata o final do primeiro trimestre do embarazo.\nDá ao médico a oportunidade de informar sobre a conveniencia de evitar o consumo de sustancias tóxicas (tabaco, alcol, drogas) e de fármacos sen consulta previa e acerca dos perigos de exporse a factores ambientais ou laborais con pesticidas, chumbo, mercurio ou outras que poden resultar moi nocivas para o bebé en formación.\nTamén se pode dar información nesta consulta das vantaxes de realizar durante a xestación actividade física suave ou moderada, así como de evitar os exercicios demasiado enérxicos, que se aconsella a exposición a altas temperaturas, como nas saunas, xa que pode ter sobre o feto o mesmo efecto que a febre: danos no tubo neural.\nCoidados preconcepcionales para toda muller en idade fértil\nSegundo os protocolos de SÉGOA, por moi precoz que sexa a primeira consulta prenatal, as opcións para poder mellorar a saúde da muller e o resultado do seu embarazo son menores que cando se realiza a consulta preconcepcional. Por iso, os expertos pon tanto énfases na súa importancia.\nO médicos Capitán Xurado e Cabrera Vélez destacan no seu texto que o Grupo de Expertos do Servizo Nacional de Saúde de Estados Unidos sobre Coidados Prenatales recomendou estender os coidados preconcepcionales, como parte da rutina da Atención Primaria e aproveitando calquera visita ao sistema sanitario, a todas as mulleres en idade fértil e, en particular, cando hai unha proba de embarazo negativa ou unha solicitude de consello antes da xestación ou cando se detectan factores de risco ou dalgunha enfermidade crónica.\ncontrois médico-gl prevención-gl


O clima de Libreville é de tipo ecuatorial. A temperatura media anual é de 26 °C (a oscilación das maiores está entre 26 e 30 °C, mentres as máis baixas móvense entre os 22 e os 24 °C), e as precipitación alcanzan os 2.509,5 mm como media. A temporada seca comeza en maio e remata en setembro. O mes máis chuvioso é novembro con 373,4 mm, e o máis seco xullo cun 2,5 mm, como media.\nTraído desde «https://gl.wikipedia.org/w/index.php?title=Libreville&oldid=5983937»\nA última edición desta páxina foi o 7 de febreiro de 2022 ás 16:50.


A entrada na sociedade limitada estará aberta a novos colaboradores. En concreto, esta dispón dun capital inicial de 5 millóns de euros dos que a maior parte é achegada pola Xunta (40%).\nNúñez Feixoo, con representantes empresariais e do seu Goberno na presentación do Next Generation. (Foto: Europa Press)\nRedacción 11:50 do 28 de abril de 2021\nUnha sociedade público-privada que foi constituída pola Xunta, Abanca, Reganosa e a Sociedade Galega do Medio Ambiente (Sogama) impulsará proxectos tractores en Galiza.\nA iniciativa, denominada Sociedade para o Desenvolvemento de Proxectos Estratéxicos de Galiza, potenciará proxectos empresariais centrados na dinamización, o progreso e a transformación da economía galega mediante un modelo verde e dixital, segundo detallou a Vicepresidencia Segunda do Goberno galego.\nDeste modo, afirman que se aspira a incentivar a actividade produtiva través da captación de investimentos, a incorporación de socios e unha colaboración público-privada que permita a posta en marcha e consolidación de propostas empresariais.\nA nova sociedade buscará potenciar a implicación das pemes neste ámbito para que se convertan en beneficiarias de proxectos tractores que xeren actividade e cadeas de valor, ademais de prestar asesoramento que favoreza a presentación e desenvolvemento de novos proxectos.\nA entrada na sociedade limitada estará aberta a novos colaboradores. En concreto, esta dispón dun capital inicial de 5 millóns de euros dos que a maior parte é achegada pola Xunta (40%), seguida por Abanca (38%), Reganosa (12%) e Sogama (10%).\nTras a súa constitución, esta sociedade centrarase en apoiar a "maduración" dos proxectos enmarcados na candidatura galega que opta aos fondos europeos Next Generation, que suma 354 iniciativas que aspiran a mobilizar case 20.000 millóns de euros, e a posterior procura de investidores para o seu desenvolvemento.\nA Xunta mantén a opacidade dos proxectos Next Generation privados. Na documentación entregada aos grupos parlamentares e á que tivo acceso Nós Diario só figuran os títulos dos proxectos públicos que aspiran a fondos Next Generation. En toda a listaxe, non se atopa referencia algunha a ningún dos 107 proxectos privados por “confidencialidade".\nSogama reganosa Abanca next generation\nOs movementos políticos afectan ás negociacións da compra de Alcoa


Sobre a nosa toponimia\nA toponimia é unha das facetas do léxico galego máis interesantes e máis ricas.\nLembramos o esforzo que fixemos o curso pasado para abordar este tema en homenaxe a Elixio Rivas:\nTOPONIMIA DE MARíN (II)\nLembremos tamén a obra de teatro que realizaron os nosos compañeiros de 2º do curso pasado:\nComentarios (0) - Categoría: TOPONIMIA - Publicado o 21-04-2022 06:55\nHAI QUEN FALA DE IMPOSICIÓN\nImos co CAPÍTULO 6 de EN GALEGO POR QUE NON?, ese que fala do galego como unha imposición.\nCAPÍTULO 7 Porque é unha lingua minoritaria.\nComentarios (0) - Categoría: SOCIOLINGÜÍSTICA - Publicado o 07-04-2022 16:48\nFALANDO DE PREXUÍZOS LINGÜÍSTICOS\nEstamos redactando unha serie de reportaxes sobre os prexuízos na nosa contorna e a cousa promete. namentres traballa o equipo de redacción imos seguir lendo EN GALEGO, POR QUE NON?\nPreguntas sobre a lectura do Capítulo 5 de EN GALEGO, POR QUE NON?\nComentarios (0) - Categoría: SOCIOLINGÜÍSTICA - Publicado o 30-03-2022 23:28


Fuxan Os Ventos volve aos escenarios, dez anos despois, no Barco\nInicio/Concellos/Fuxan Os Ventos volve aos escenarios, dez anos despois, no Barco\nEste emblemático grupo galego actuaba no mediodía do 22 de febreiro no acto inaugural do novo salón de actos do CEIP Otero Pedrayo de Viloira, que leva o seu nome\nDespois dunha década sen xuntarse para actuar, os integrantes de Fuxan Os Ventos volvían reunirse sobre un escenario no Barco. Facíano ademais no do renovado salón de actos do CEIP Otero Pedrayo de Viloira (O Barco), que agora leva o nome deste emblemático grupo galego, no mediodía do 22 de febreiro. Interpretaban media ducia de pezas entre as que se incluía unha homenaxe a Rosalía de Castro, unha nana, un canto de muiñada e coñecidos temas como “A saia da Carolina” ou “Sementeira”, aos que se unía o público.\nA súa actuación poñía o broche a un acto inaugural celebrado no mediodía deste venres no que tamén se contaba coas actuacións dos escolares do centro, de alumnos do Conservatorio e da Escola de Música do Barco e do Orfeón Valdeorrés.\nO acto concluía cun agradecemento da directora do centro, Remedios Arias, a todas as agrupacións participantes, así como ás autoridades presentes, ao alumanado e tamén aos pais e familiares asistentes. Logo viña un intercambio de agasallos. O CEIP agradecía a presenza e colaboración de Fuxan Os Ventos cunha escultura de Xelo de Tremiñá e cunha cesta con produtos típicos da zona (das mans dos alumnos) e o grupo agasallaba ao centro co último disco que publicaban hai anos.\nDespois, ofrecíase unha pinchada aos asistentes que tamén recibían como recordo unha placa conmemorativa en lousa.\nactuación ceip colexio disco fuxan nome O Barco otero pedrayo salón ventos viloira